Bosna i Hercegovina

 **HR010248**

Federacija Bosne i Hercegovine

KANTON SARAJEVO

OPĆINA HADŽIĆI

- Općinsko vijeće -

 - N a c r t -

**O D L U K U**

**O USLOVIMA I NAČINU POSTAVLJANJA I ODRŽAVANJA SADRŽAJA NA FASADAMA GRAĐEVINA NA PODRUČJU OPĆINE HADŽIĆI**

Predlagač:

Općinski načelnik

Obrađivač:

Služba za prostorno uređenje, urbanizam i građenje

Hadžići, maj 2025.godine

 Bosna i Hercegovina

 **HR010248**

Federacija Bosne i Hercegovine

 KANTON SARAJEVO

 OPĆINA HADŽIĆI

 - Općinsko vijeće -

# Na osnovu člana 84. stav 3 Zakona o prostornom uređenju Kantona Sarajevo ("Službene novine Kantona S", broj 24/17 i 1/18), te člana 14. i 24. Statuta Općine Hadžići ("Službene novine Kantona Sarajevo", broj 15/09, 17/12, 10/13, 14/13-Ispravka 11/18 i 1/20), Općinsko vijeće Hadžići, na 8. sjednici održanoj dana 29.05.2025.godine, donosi

# N a c r t -

**O D L U K U
O USLOVIMA I NAČINU POSTAVLJANJA I ODRŽAVANJA SADRŽAJA**

**NA FASADAMA GRAĐEVINA NA PODRUČJU OPĆINE HADŽIĆI**

**I - OPĆE ODREDBE**

**Član 1.**

**(Predmet propisa)**

Ovom Odlukom regulišu se uslovi, način i procedura izdavanja odobrenja za postavljanje i održavanje oznaka firmi, reklama, reklamnih panoa, reklamnih vitrina, oglasa (transparenata, plakata i slično), fasadnih nosača za zastave, zastava, fasadnih tendi, klima uređaja, satelitskih antena, kablovskih sistema, displeja, bankomata, uređenja fasada izradom murala na fasadama na području Općine Hadžići (u daljnjem tekstu: Općine), te način naplate naknade za izvođenje radova. Sastavni dio ove Odluke je i Elaborat o postavljanju fasadnih reklamnih panoa, displeja, reklamnih vitrina i murala na građevinama i fasadama stambenih, stambeno poslovnih i poslovnih objekata na području Općine kojim se definišu mjesta i dimenzije postavljanja sadržaja.

**Član 2.**

**(Definicija pojedinih izraza)**

a) **Reklama/firma** se postavlja u svrhu isticanja punog naziva ili loga firme pod kojim posluje, imena organa uprave i drugih državnih organa i organizacija, imena udruženja građana, imena sportskih i kulturnih društava, humanitarnih organizacija, imena radnji građana koji samostalno, ličnim radom i sredstvima u svojini građana vrše ugostiteljsku, zanatsku zanatskoj djelatnosti sličnu djelatnost i nazivi advokatskih kancelarija, a sve pod uvjetom da su istaknuti na radnim prostorijama na kojima se po Zakonu moraju istaći.

Ako su na radnim prostorijama istaknuta dva istovjetna imena, odnosno naziva od kojih je jedan svijetleći, firmom se smatraju oba imena odnosno naziva. Maksimalna veličina reklama/firme izosi 0,50 m2.

2

b) **Reklamom** se smatraju natpisi ili reklamni sadržaji (oznake, grafički prikaz i sl.) kojim vlasnik tog natpisa ili reklamnog sadržaja (pravno ili fizičko lice) promovira/propagira svoju firmu ili ukazuje na svoje proizvode i usluge, kao i svoju djelatnost ili djelatnost drugih pravnih ili fizičkih lica po osnovu poslovno - tehničke saradnje a to su i nazivi firmi i njihove skraćene oznake postavljeni na fasadi ili krovu građevine, izvan ulaznog prostora firme, kao i svaki drugi vid promoviranja.

c) **Reklamni pano** je definisan kao panel, koji služi za komercijalno oglašavanje, izrađen od aluminijuma, plastike, eloksiranih profila i drugih savremenih materijala koji nisu štetni po okolinu. Dimenzije i objekti na kojima se postavljaju određeni su Elaboratom o postavljanju fasadnih reklamnih panoa, displeja, reklamnih vitrina i murala na građevinama i fasadama stambenih, stambeno poslovnih i poslovnih objekata na području Općine Hadžići

d) **Displejem** se smatra elektronski uređaj koji je sastavljen od ravnih panela (LCD ili PDP), medija plejera i sistema distribucije lajtova, koji predstavljaju mrežu prilagodljivih uređaja koji mogu biti upravljani elektronski ili upotrebom računara, a omogućavaju brzu izmjenu sadržaja na ekranu.

e) **Reklamna vitrina** je reklamni pano sa ili bez integriranog osvjetljenja u koje se plakati i predmeti oglašavanja ulažu unutar ostakljenih vitrina. Postavljaju se na slobodnom dijelu prizemlja građevine, na način da se ne ugrožavaju sigurnost prometa vozila i pješaka, te ne narušavaju izgled i funkciju objekta i lokacije.

f) **Mural** u smislu ove Odluke je slikarsko dijelo ili crtež oslikano na fasadnom zidu građevine ili drugim površinama s ciljem uređenja fasade .

g) **Reklamni mural** – velika slika (slikarsko djelo) ili crtež koji je izveden na zidu ili velikoj površini, a u cilju uređenja fasade na području Općine Hadžići koji ima reklamni karakter.

h) **Fasadni nosač za zastave** – građevinska struktura koja se postavlja na fasade građevina u koje se postavljaju zastave sa državnim obilježjima ili reklamne zastave.

i) **Transparent** u smislu ove Odluke podrazumjevaju oglasno platno od tkanine, plastificiranog platna i sl. privremenog karaktera Na njemu se ispisuju reklamni natpisi i reklamni tekstovi istaknuti na građevinama i fasadama u cilju ispisivanja reklamne poruke ili obavještavanja javnosti o određenim događajima, obavezama i drugim značajnim okolnostima.

j) **Plakat** je oglasno platno privremenog karaktera, reklamni natpis i reklamni tekst manjih dimenzijaod transparenta koji služi za promociju ili obavještenje o događajima, proizvodima ili idejama i drugim značajnim okolnostima.

k) **Reklamna zastava** kvalitetno platno ili druga vrsta savremenih materijala za navedenu namjenu u obliku pravougaonika sa štampanim ili izvezenim dizajnom na kojem su prikazani sadržaji reklamnog karaktera.

l) **Tenda** montažno-demontažna konstrukcija koja se montira na fasadu objekta, kako bi pružila zaštitu od sunca, kiše ili vjetra ili za regulisanje temperature unutar prostora koji pokriva.

m) **Bankomat** finansijsko bankovni uređaj koji omogućava korisnicima obavljanje finansijskih transakcija.

n) **Klima uređaj –** uređaj koji za napajanje koristi električnu energiju, a služi za regulisanje temperature, vlažnosti i cirkulacije zraka u prostoru, koji radi na principu međusobnog izmjenjivanja toplote između unutrašnjosti i spoljnog okruženja, a kako bi se postigla željena temperature.

**II - POSTAVLJANJE SADRŽAJA**

**Član 3.**

Pravo na postavljane sadržaja na fasadama građevina, imaju pravna lica registrovana za obavljanje određene djelatnosti i fizička lica koja imaju odobrenje za obavljanje djelatnosti, osim klima uređaja za koja zahtjev mogu podnijeti i fizička lica.

**Član 4.**

**(Nadležnost za izdavanje odobrenja)**

(1) Postavljanje reklama, reklamnih panoa, reklamnih vitrina, oglasa (transparenata, plakata i slično), fasadnih nosača za zastave, fasadnih tendi, displeja, zastava, postavljanje klima uređaja , satelitskih antena, kablovskih sistema, displeja, bankomata i uređenje fasada izradom murala vrši se na osnovu odobrenja koje izdaje općinski načelnik putem nadležne Službe za oblast prostornog uređenja, urbanizma i građenja (u daljnjem teksu: Služba za urbanizam), koja na zahtjev pravnog ili fizičkog lica o tome odlučuje rješenjem.

(2) Na zahtjev pravnog ili fizičkog lica Služba za urbanizam razmatra urbanističko-tehničke uvjete za postavljanje sadržaja na fasadama građevina, iz člana 1. ove Odluke, njihov oblik, veličinu i mjesto gdje će se postaviti i o tome donosi odobrenje u formi jednog akta, osim ako Odlukom nije drugačije propisano.

(3) Sadržaj koji se postavlja ne smije biti uvredljivog karektera ( diskriminacija zasnovana na rasi, boji kože, polu, jeziku, religiji ili vjerovanju, političkim ili drugim uvjerenjima, nacionalnom i socijalnom porijeklu i vrijednosti zaštićene Ustavom Bosne i Hercegovine i međunarodnim pravom).

(4) Odobrenje za isticanje firme izdaje se za period dok traje rad u poslovnim prostorijama. Odobrenje za isticanje reklama, reklamnih panoa, reklamnih vitrina, displeja, fasadnih tendi, reklamnih zastava, satelitskih antena, kablovskih sistema, bankomata važi jednu godinu od dana njegove pravosnažnosti i isto se može produžiti za svaku narednu godinu, ukoliko nije došlo do promjene uvjeta pod kojima je izdato odobrenje. Odobrenje za postavljanje murala izdaje se na pet godina. Odobrenje za klima uređaje izdaje se trajno. Odobrenje se dostavlja općinskoj urbanističko-građevinskoj inspekciji i Poreznoj upravi F BiH – ispostava Hadžići.

(5) Rješavajući u postupku izdavanja odobrenja, ukoliko ocjeni da je to neophodno, Služba za urbanizam može pribaviti mišljenje Zavoda za planiranje razvoja Kantona Sarajevo, za postavljanje sadržaja iz člana 1. ove Odluke, na lokacijama koje nisu obuhvaćene Elaboratom, Kantonalnog zavoda za zaštitu kulturno-historijskog i prirodnog naslijeđa Sarajevo na objektima graditeljskog nasljeđa, te ambijentalnih cjelina ili drugih ovlaštenih institucija.

(6) Zahtjev za postavljanje sadržaja iz stava (1) ovog člana na objektima a u skladu sa Elaboratom o postavljanju fasadnih reklamnih panoa, displeja, reklamnih vitrina i murala na građevinama i fasadama stambenih, stambeno poslovnih i poslovnih objekata na području Općine Hadžići koji se nalaze u zaštitnom pojasu saobraćajnica, Služba za urbanizam podnosi nadležnim upravitelju za ceste na mišljenje.

(7) Nakon što vlasnik reklame, reklame/firme, reklamnog panoa, displeja i reklamnih vitrina izvrši postavljanje navedenih sadržaja na fasadu objekta dužan je podnijeti zahtjev za tehnički prijem istaknutog reklamnog elementa Službi za urbanizam, po proceduri za tehnički prijem ostalih građevina u skladu sa Zakonom o prostornom uređenju ( Sl.novine KS br. 24/17 i 1/18).

**Član 5.**

**(Postavljanje sadržaja)**

(1) Prilikom postavljanja sadržaja iz člana 1. ove Odluke mora se postupiti tako da se ne uznemiravaju građani koji žive i rade u objektima koji se koriste za postavljanje sadržaja i da se ti objekti ne oštećuju.

(2) Svjetleći i konzolni sadržaji ne mogu se postavljati na visini manjoj od 2,5 m od nivoa pločnika, odnosno na visini manjoj od 4,5 m od nivoa ulice koja nema pločnik.

(3) Ako su na radnim prostorijama istaknuta dva istovjetna imena, odnosno naziva, od kojih je jedan svjetleći, reklamom/firmom se smatraju oba imena, odnosno naziva.

(4) Reklama/firma se postavlja tako da mora biti uočljiva i vidljiva bez obzira na radno vrijeme objekta na koji se odnosi.

(5) Na objektu čija ulična strana nema slobodnog prostora za fiksiranje reklame/firme na fasadi, reklama se ističe u izlogu ili na izlogu, a ako se izlog zatvara onda i na navlaci kojom se izlog zatvara.

(6) U slučaju iz prethodnog stava, oba istaknuta naziva smatraju se reklamom/firmom, formom i dimenzijama trebaju biti identični, a obračun naknade se vrši samo za jednu istaknutu površinu reklame/firme.

(7) Reklame i sadržaji moraju biti izrađeni od materijala koji nisu štetni po zdravlje i okolinu. Sadržaj reklame ispisuje se postojanom bojom.

**Član 6.**

**(Isticanje reklama)**

(1) Pravna i fizička lica obavezna su da postave reklamu/firmu prije otpočinjanja s radom u poslovnim prostorijama.

(2) Pravna i fizička lica iz člana 3. ove Odluke mogu u reklamama istaći svoje proizvode i usluge čije isticanje nije zakonom zabranjeno.

**Član 7.**

**(Održavanje reklama)**

(1) Vlasnici reklama dužni su da ih održavaju u čistom i ispravnom stanju.

(2) Svjetleći naziv reklame smatra se neispravnim ako su mu izvori svjetlosti ili rasvjetna tijela popucali i ne svijetle, ako im je podloga rasvjetnih tijela oštećena i deformisana, ako su usred dotrajalosti promjenile svoj prvobitni vanjski izgled ili ako su sklone padu i kao takve opasne po prolaznike.

(3) Ostale reklame smatraju se neispravnim ako im je boja izblijedila ili ispucala, ako su toliko oštećena da su djelimično ili potpuno nečitljive, ako su im naprsle podloge na kojima su ispisane ili ako su sklone padu i kao takve opasne za prolaznike.

(4) Vlasnici neispravnih reklama dužni su da u roku od 48 sati iste dovedu u ispravno stanje ili da ih odmah uklone, a mjesto na kome su se nalazile dovedu u prvobitno, odnosno ispravno stanje.

**Član 8.**

**(Uklanjanje reklame)**

U slučaju prestanka rada u radnoj prostoriji na kojoj je istaknuta reklama/firma, vlasnik firme dužan je odmah po prestanku rada ukloniti reklamu, a mjesto gdje je naziv firme bio istaknut dovesti u prvobitno ispravno stanje.

**Član 9.**

**(Zahtjev za izdavanje odobrenja za reklame i reklame/firme)**

(1) Zahtjev za donošenje odobrenja za postavljenje sadržaja podnosi se nadležnoj Službi za urbanizam.

(2) Uz zahtjev za izdavanje odobrenja za postavljanje reklame i reklame/firme prilaže se:

a) Akt o registraciji firme, odnosno odobrenje za rad nadležne službe iz kojeg je vidljivo da je podnosilac zahtjeva registrovan za obavljanje usluga reklamiranja i oglašavanja;

b) Idejni projekat ili kreativna skica u boji ili sa opisom boja, sa preciznim sadržajem i dimenzijom reklame ili reklame/firme, u odgovarajućoj razmjeri u zavisnosti od veličine firme odnosno reklame, fotomontažni prikaz sadržaja na objektu u stvarnom okruženju, fotografija i situacija okolnog prostora sa ucrtanom lokacijom za postavljanje reklame i reklame//firme;

 (3) Nakon što Služba za urbanizam ocijeni da postoje urbanističko-tehnički uslovi za postavljanje traženog sadržaja, u nastavku postupka zahtijevat će sljedeću dokumentaciju:

a) Ugovor kao pravni osnov korištenja predmetnog prostora, zaključen sa vlasnikom objekta/etažnim vlasnicima ili predstavnikom etažnih vlasnika za objekte kolektivnog stanovanja/ i ovjeren prijemnim štambiljom nadležne Porezne uprave;

b) Saglasnost etažnih vlasnika u formi Odluke etažnih vlasnika donesena na skupu etažnih vlasnika ili prikupljanjem potpisa, a u skladu sa odredbama Zakona o upravljanju zajedničkim dijelovima zgrade i Upustvom o izradi obrasca “Zapisnik sa skupa etažnih vlasnika”, za postavljanje reklame i reklame/firme veće od 0,50 m2, na objektima kolektivnog stanovanja, te Akt nadležnog Ministarstva o imenovanju izabranog predstavnika etažnih vlasnika;

c) Saglasnost vlasnika objekata za objekte drugih namjena koji ne uključuju stanovanje;

d) Glavni projekat u dva primjerka sa ovjerenim statičkim proračunom sigurnosti (samo za konzolne reklame i reklame/firme veće od 0,50 m2);

e) Idejni projekat sa tehničkim opisom ovjerenim statičkim proračunom za reklame i reklame/firme manje od 0,50 m2;

f) Projekti moraju sadržavati tačan tekst firme (puni i skraćeni naziv), odnosno reklame, u skladu sa aktom o registraciji firme, odnosno dozvolom za rad, fotografiju i situaciju okolnog prostora sa ucrtanim mjestom za firmu, odnosno reklamu;

g) Kopija katastarskog plana;

h) Saglasnost priključenja na elektroenergetsku mrežu, ukoliko napajanje zahtjeva veću snagu od postojećih izvora el.energije i saglasnost zaštite od požara i eksplozije, te saglasnost sa aspekta zaštite na radu za projekat reklame ili reklame/firme za koje je predviđeno napajanje električnom energijom;

i) Bankovna garancija ili novčani depozit na iznos od 1.000,00 KM, kao garanciju za dovođenje predmetne površine u prvobitno stanje, po isteku vremena važnosti odobrenja, osim za postavljanje reklama čija je površina do 0,50 m2;

(4) Služba za urbanizam može zahtjevati i druge priloge.

**Član 10.**

**(Reklamni panoi i displeji)**

(1) Postavljanje reklamnih panoa i displeja na fasadama građevina vrši se u skladu sa Elaboratom o postavljanju fasadnih reklamnih panoa, displeja, reklamnih vitrina i murala na građevinama i fasadama stambenih i stambeno-poslovnih objekata na području Općine Hadžići ili na osnovu Stručnog mišljenja Zavoda za planiranje razvoja Kantona Sarajevo, ukoliko nisu obuhvaćene pomenutim Elaboratom.

(2) Odobrenje za postavljanje reklamnih panoa i displeja izdaje se sa rokom važnosti od jedne godine uz mogućnost produženja.

(3) Nakon što vlasnik reklamnog panoa i displeja izvrši postavljanje navedenih sadržaja na fasadu objekta dužan je podnijeti zahtjev za tehnički prijem istaknutog reklamnog elementa Službi za urbanizam.

(4) Ukoliko vlasnik reklamnog panoa ili displeja ne podnese zahtjev za produženje Odobrenja, najkasnije 15 dana prije isteka roka važenja odobrenja za postavljanje, dužan je iste uklonuti u roku od 48 sati po isteku važnosti odobrenja.

**Član 11.**

**(Zahtjev za izdavanje odobrenja za postavljanje reklamnih panoa i displeja)**

(1) Zahtjev za donošenje odobrenja za postavljenje sadržaja podnosi se nadležnoj Službi za urbanizam.

(2) Uz zahtjev za izdavanje odobrenja za postavljanje reklamnih panoa i displeja prilaže se:

a) Akt o registraciji firme, odnosno odobrenje za rad nadležne službe iz kojeg je vidljivo da je podnosilac zahtjeva registrovan za obavljanje usluga reklamiranja i oglašavanja;

b) Idejni projekat ili kreativna skica u boji ili sa opisom boja, sa preciznim sadržajem i dimenzijom reklamnog panoa ili displeja, u odgovarajućoj razmjeri u zavisnosti od veličine , fotomontažni prikaz reklamnog panoa ili displeja na objektu u stvarnom okruženju i situacija okolnog prostora sa ucrtanom lokacijom za postavljanje reklamnog panoa ili displeja;

(3) Nakon što Služba za urbanizam ocijeni da postoje urbanističko-tehnički uslovi za postavljanje traženog sadržaja, u nastavku postupka zahtijevat će sljedeću dokumentaciju:

a) Ugovor kao pravni osnov korištenja predmetnog prostora, zaključen sa vlasnikom objekta/etažnim vlasnicima ili predstavnikom etažnih vlasnika za objekte kolektivnog stanovanja/ i ovjeren prijemnim štambiljom nadležne Porezne uprave;

b) Saglasnost etažnih vlasnika u formi Odluke etažnih vlasnika donesena na skupu etažnih vlasnika ili prikupljanjem potpisa, a u skladu sa odredbama Zakona o upravljanju zajedničkim dijelovima zgrade i Upustvom o izradi obrasca “Zapisnik sa skupa etažnih vlasnika” za objekte kolektivnog stanovanja i Akt nadležnog Ministarstva o imenovanju izabranog predstavnika etažnih vlasnika;

c) Saglasnost vlasnika objekata za objekte drugih namjena koji ne uključuju stanovanje;

d) Glavni projekat u dva primjerka sa ovjerenim statičkim proračunom sigurnosti;

e) Kopija katastarskog plana;

 f) Saglasnost priključenja na elektroenergetsku mrežu, ukoliko napajanje zahtjeva veću snagu od postojećih izvora el.energije i saglasnost zaštite od požara i eksplozije, te saglasnost sa aspekta zaštite na radu za projekat reklame ili reklame/firme za koje je predviđeno napajanje električnom energijom;

 g) Bankovna garancija ili novčani depozit na iznos od 1.000,00 KM, kao garanciju za dovođenje predmetne površine u prvobitno stanje, po isteku vremena važnosti odobrenja;

(4) Služba za urbanizam može zahtjevati i druge priloge.

**Član 12.**

**(Zahtjev za izdavanje odobrenja za postavljanje reklamnih vitrina)**

(1) Zahtjev za donošenje odobrenja za postavljenje sadržaja podnosi se nadležnoj Službi za urbanizam.

(2) Uz zahtjev za izdavanje odobrenja za postavljanje fasadnih reklamnih vitrina prilaže se:

a) Akt o registraciji firme, odnosno odobrenje za rad nadležne službe iz kojeg je vidljivo da je podnosilac zahtjeva registrovan za obavljanje usluga reklamiranja i oglašavanja;

 b) Idejni projekat sa preciznim sadržajem i dimenzijom reklamne vitrine, u odgovarajućoj razmjeri u zavisnosti od veličine , fotomontažni prikaz reklamne vitrine u stvarnom okruženju i situacija okolnog prostora sa ucrtanom lokacijom za postavljanje reklamne vitrine;

 (3) Nakon što Služba za urbanizam ocijeni da postoje urbanističko-tehnički uslovi za postavljanje traženog sadržaja, u nastavku postupka zahtijevat će sljedeću dokumentaciju:

a) Ugovor kao pravni osnov korištenja predmetnog prostora, zaključen sa vlasnikom objekta/etažnim vlasnicima ili predstavnikom etažnih vlasnika za objekte kolektivnog stanovanja/ i ovjeren prijemnim štambiljom nadležne Porezne uprave;

 b) Saglasnost etažnih vlasnika u formi Odluke etažnih vlasnika donesena na skupu etažnih vlasnika ili prikupljanjem potpisa, a u skladu sa odredbama Zakona o upravljanju zajedničkim dijelovima zgrade i Upustvom o izradi obrasca “Zapisnik sa skupa etažnih vlasnika” za objekte kolektivnog stanovanja i Akt nadležnog Ministarstva o imenovanju izabranog predstavnika etažnih vlasnika;

c) Saglasnost vlasnika objekata za objekte drugih namjena koji ne uključuju stanovanje;

d) Glavni projekat u dva primjerka sa ovjerenim statičkim proračunom sigurnosti;

e) Kopija katastarskog plana;

f) Saglasnost priključenja na elektroenergetsku mrežu, ukoliko napajanje zahtjeva veću snagu od postojećih izvora el.energije i saglasnost zaštite od požara i eksplozije, te saglasnost sa aspekta zaštite na radu za projekat reklame ili reklame/firme za koje je predviđeno napajanje električnom energijom;

g) Bankovna garancija ili novčani depozit na iznos od 1.000,00 KM, kao garanciju za dovođenje predmetne površine u prvobitno stanje, po isteku vremena važnosti odobrenja;

(4) Služba za urbanizam može zahtjevati i druge priloge.

**III - UREĐENJE FASADA I IZRADA FASADNIH MURALA**

**Član 13.**

**(Uređenje fasada i izrada murala)**

Uređenje fasade i izrada murala na fasadama stambenih, stambeno-poslovnih objekata kolektivnog stanovanja i poslovnih objekata vrši se na osnovu odobrenja Službe za urbanizam.

**Član 14.**

**(Izrada murala)**

(1) Iscrtavanje murala na fasadama građevina vrši se u skladu sa Elaboratom o postavljanju fasadnih reklamnih panoa, displeja, reklamnih vitrina i murala na građevinama i fasadama stambenih i stambeno-poslovnih objekata na području Općine Hadžići ili na osnovu Stručnog mišljenja Zavoda za planiranje razvoja Kantona Sarajevo ukoliko nisu obuhvaćeni pomenutim Elaboratom.

(2) Odobrenje iz stave (1) ovog člana izdaje se u formi jednog upravnog akta i sadrži urbanističku saglasnost i odobrenje.

**Član 15.**

**(Zahtjev za izdavanje odobrenja za izradu murala)**

1. Zahtjev za donošenje odobrenja za postavljenje sadržaja podnosi se nadležnoj Službi za urbanizam.
2. Uz zahtjev za izdavanje odobrenja za izradu murala na fasadama stambenih, stambeno-poslovnih objekata kolektivnog stanovanja i poslovnih objekata prilaže se:

a) Idejni projekat sa nacrtom murala u odgovarajućoj razmjeri (zavisno od veličine objekta) sa prijedlogom kolorističkog rješenja;

b) Akt o registraciji firme, odnosno odobrenje za rad nadležne službe iz kojeg je vidljivo da je podnosilac zahtjeva registrovan za obavljanje usluga reklamiranja i oglašavanja;

 (3) Nakon što Služba za urbanizam ocijeni da postoje urbanističko-tehnički uslovi za postavljanje traženog sadržaja, u nastavku postupka zahtijevat će sljedeću dokumentaciju:

 a) Ugovor kao pravni osnov korištenja predmetnog prostora, zaključen sa vlasnikom objekta/etažnim vlasnicima ili predstavnikom etažnih vlasnika za objekte kolektivnog stanovanja/ i ovjeren prijemnim štambiljom nadležne Porezne uprave;

b) Saglasnost etažnih vlasnika u formi Odluke etažnih vlasnika donesena na skupu etažnih vlasnika ili prikupljanjem potpisa, a u skladu sa odredbama Zakona o upravljanju zajedničkim dijelovima zgrade i Upustvom o izradi obrasca “Zapisnik sa skupa etažnih vlasnika” za objekte kolektivnog stanovanja i Akt nadležnog Ministarstva o imenovanju izabranog predstavnika etažnih vlasnika;

c) Saglasnost vlasnika objekata za objekte drugih namjena koji ne uključuju stanovanje;

d) Glavni projekat u dva primjerka sa nacrtima u odgovarajućoj razmjeri i predmjerom i predračunom radova;

e) Statički proračun skele ukoliko se radovi izvode na visinama većim od 1,5 m i ukoliko se radovi izvode korištenjem građevinske skele;

 f) Kopija katastarskog plana;

 g) Saglasnost na priključenje na elektroenergetsku mrežu i saglasnost zaštite od požara i eksplozije, te saglasnost zaštite na radu za projekat murala za koji je predviđeno napajanje električnom energijom za osvjetljenje istog;

 h) Bankovna garancija ili novčani depozit na iznos od 1.000,00 KM, kao garanciju za dovođenje predmetne površine u prvobitno stanje, po isteku vremena važnosti odobrenja;

(4) Služba za urbanizam može zahtjevati i druge priloge.

**Član 16.**

**(Uređenje fasada)**

(1) Pod uređenjem fasade podrazumjeva se opravka i promjena boje fasade.

(2) Uz zahtjev za izdavanje odobrenja za uređenje fasade prilaže se:

 a) Dokaz o vlasništvu za individualne stambene, stambeno poslovne ili poslovne objekte;

 b) Saglasnost etažnih vlasnika u formi Odluke etažnih vlasnika donesena na skupu etažnih vlasnika ili prikupljanjem potpisa, a u skladu sa odredbama Zakona o upravljanju zajedničkim dijelovima zgrade i Upustvom o izradi obrasca “Zapisnik sa skupa etažnih vlasnika” za objekte kolektivnog stanovanja i Akt nadležnog Ministarstva o imenovanju izabranog predstavnika etažnih vlasnika;

 c) Saglasnost vlasnika objekata za objekte drugih namjena koji ne uključuju stanovanje;

 d) Nacrt fasade u odgovarajućem mjerilu sa prijedlogom kolorističkog rješenja, predmjer i predračun radova;

 e) Statički proračun skele ukoliko se radovi izvode na visinama većim od 1,5 m i ukoliko se radovi izvode korištenjem građevinske skele;

(3) Služba za urbanizam može zahtjevati i druge priloge.

**IV - OGLAŠAVANJE PUTEM PLAKATA, TRANSPARENATA I SLIČNO**

**Član 17.**

**(Plakati)**

Pod plakatom se podrazumjevaju reklamni natpisi i reklamni tekstovi istaknuti na javnim mjestima u cilju obavještavanja javnosti o određenim događajima, obavezama i drugim značajnim okolnostima.

**Član 18.**

**(Objave)**

(1) Plakati i druge objave mogu se isticati samo na određenim oglasnim površinama, oglasnim pločama, oglasnim stubovima i oglasnim vitrinama. Iznimno za određene manifestacije može se odabrati isticanje plakata i na drugim mjestima.

(2) Izuzetno od prethodnog stava, odobrenje nije potrebno za prigodne natpise u izlogu povodom državnih praznika.

**Član 19.**

**(Zahtjev za izdavanje odobrenja za plakatiranje)**

(1) Uz zahtjev za izdavanje odobrenja za oglašavanje (plakatiranje) na javnom mjestu prilaže se:

a) kreacija plakata (materijal, dimenzija, boja i sl.);

b) vremenski period za oglašavanje;

c) lokalitet i broj mjesta za isticanje (broj plakata);

d) dokaz o vlasništvu ili saglasnost vlasnika oglasnog mjesta;

e) pisana izjava da će predmetna oglasna površina biti vraćena u prvobitno stanje.

(2) Služba za urbanizam može zahtjevati i druge priloge.

**Član 20.**

**(Oglašavanje transparentima)**

(1) Transparenti su predmeti od tkanine, plastificiranog platna i sličnog kvalitetnog materijala s ispisanom reklamnom porukom, odnosno informacijom.

(2) Oglašavanje putem transparenata na javnom mjestu može se vršiti samo povodom državnih i vjerskih praznika i održavanja značajnih manifestacija kulturnog, privrednog, političkog i sportskog karaktera.

**Član 21.**

**(Zahtjev za izdavanje Odobrenja za isticanje transparenata)**

(1) Uz zahtjev za izdavanje odobrenja za isticanje transparenata na javnom mjestu prilaže se:

a) kreacija transparenta (materijal, dimenzija, boja, tekst i sl.);

b) vremenski period isticanja transparenta;

c) lokalitet i broj mjesta za isticanje (broj transparenata);

d) dokaz o vlasništvu ili saglasnost vlasnika oglasnog mjesta.

(2) Služba za urbanizam može zahtjevati i druge priloge.

**Član 22.**

**(Odobrenje)**

(1) Odobrenje za oglašavanje putem plakata i transparenata izdaje se u formi jednog upravmog akta i sadrži urbanističku saglasnost i odobrenje. Rok odobrenja zavisno od cilja obavještavanje izdaje se u trajanju do jedne godine.

(2) Vlasnici plakata i transparenata dužni su ih održavati u čistom i urednom stanju.

(3) Po isteku roka, navedenog u odobrenju za isticanje plakata i transparenata, njihovi vlasnici dužni su ih odmah ukloniti, a mjesto na kom su bili postavljeni dovesti u prvobitno stanje.

(4) Ako vlasnik plakata i transparenta ne postupi u skladu sa odredbama iz prethodnog stava, općinska Služba za urbanizam će zatražiti pokretanje inspekcijskog nadzora od strane nadležne institucije (komunalna inspekcija) za uklanjanje istih i dovođenje u prvobitno stanje, a o trošku podnosioca zahtjeva za isticanje plakata.

(5) Zabranjeno je lijepljenje oglasa na drveće, zidove, izloge, ugostiteljske objekte i objekte u kojima su smješteni organi uprave i drugi državni organi i organizacije i vjerske zajednice.

**Član 23.**

**(Smrtovnice)**

(1) Smrtovnice se mogu postavljati u blizini pogrebnog preduzeća i društava, grobalja, vjerskih ustanova, u naselju gdje je umrli stanovao i na radnim prostorijama gdje je umrli radio, bez odobrenja nadležnog organa uprave.

(2) Općinska Služba (nadležna za rad sa mjesnim zajednicama), na prijedlog mjesnih zajednica, odredit će i izvršiti postavljanje malih oglasnih ormarića kao mjesta za smrtovnice i ostale oglase mjesnih zajednica.

**V REKLAMNE ZASTAVE I FASADNI NOSAČI ZA ZASTAVE**

**Član 24.**

**(Reklamne zastave i fasadni nosači zastava)**

Reklamne zastave su reklamni predmeti na kojima su istaknuti natpisi ili reklamne poruke, a postavljaju se na već određenim mjestima / konzole, fasadni nosači zastava i sl.)

**Član 25.**

**(Odobrenje za postavljanje reklamnih zastava i fasadnih nosača za zastave)**

(1) Pravno ili fizičko lice uz zahtjev za izdavanje odobrenje za postavljanje fasadnih nosača za zastave i reklamnih zastava, obavezno je priložiti sljedeću dokumentaciju:

a) Odgovarajući pravni akt koji sadrži osnov za korištenje građevine ili fasade;

b) Kopija katastarskog plana i zemljišno-knjižni izvadak;

c) Idejni projekat, koji sadrži tehnički opis i prikaz okolnog prostora sa ucrtanim mjestom fasadnog nosača zastave sa statičkim proračunom sigurnosti ovjeren od ovlaštenog lica

d) Za reklamne zastave potrebni su nacrti sa sadržajem;

(2) Vlasnici fasadnih nosača zastava i reklamnih zastava dužni su ih održavati u ispravnom i urednom stanju;

(3) Po isteku roka, navedenog u odobrenju za postavljanje fasadnih nosača zastava, njihovi vlasnici dužni su ih odmah ukloniti, a mjesto na kom su bili postavljeni dovesti u prvobitno stanje ili zahtjevati produženje roka prije isteka roka odobrenja na 15 dana;

(4) Po isteku roka, navedenog u odobrenju za postavljanje reklamnih zastava, njihovi vlasnici dužni su ih odmah ukloniti ili zahtjevati produženje roka prije isteka roka odobrenja na 15 dana;

(5) Ako vlasnik fasadnih nosača zastava i reklamnih zastava ne postupi u skladu sa odredbama iz stave (3) i (4), nadležna općinska služba će zatražiti pokretanje inspekcijskog nadzora od strane nadležne institucije (komunalna inspekcija) za uklanjanje istih i dovođenje u prvobitno stanje, a o trošku podnosioca zahtjeva za postavljanje fasadnih nosača zastava i reklamnih zastava.

**Član 26.**

**(Zastave)**

 Zastave koje se obavezno postavljaju povodom državnih, općinskih i vjerskih praznika postavljaju se na utvrđenim mjestima Elaboratom postavljanja vanjskih obilježja za vrijeme državnih, općinskih i vjerskih praznika, dana žalosti kao i drugih manifestacija na području Općine i nije potrebno dodatno odobrenje nadležne općinske službe..

**VI - TENDE**

**Član 27.**

**(Tende)**

Tende koje obezbjeđuju zaštitu poslovnog prostora ili ljetne bašte od sunca mogu se postaviti konzolno, na fasadu objekta, pod uslovom da ne ugrožavaju stanovanje ili rad u susjednim prostorima, te u skladu sa saobraćajnim propisima.

**Član 28.**

**(Zahtjev za izdavanje odobrenja)**

(1) Uz zahtjev za izdavanje odobrenja za postavljanje tende prilaže se:

a) Dokaz o vlasništvu predmetnog prostora;

b) Akt o registraciji firme, dozvola za rad;

c) Kopija katastarskog plana;

d) Zemljišno - knjižni izvadak;

e) Projekat tende sa kompletnom konstrukcijom, ovjerenim statičkim proračunom sigurnosti i detaljnim tehničkim opisom. Boju tende prilagoditi okolnim objektima i uređenju fasade u obzir uzeti i vanjsko oblikovanje građevine na koju se postavlja fasadna tenda;

f) Saglasnost etažnih vlasnika u formi Odluke etažnih vlasnika donesena na skupu etažnih vlasnika, a u skladu sa odredbama Zakona o održavanju zajedničkih dijelova zgrade;

g) Bankovna garancija ili novčani depozit na iznos od 1.000,00 KM, kao garanciju za dovođenje predmetne površine u prvobitno stanje, po isteku vremena važnosti odobrenja.

(2) Služba za urbanizam može zahtjevati i druge priloge.

**Član 29.**

**(Održavanje)**

(1) Vlasnici tendi su dužni da ih održavaju u čistom i urednom stanju. Po isteku roka, navedenog u odobrenju za postavljanje tende, njihovi vlasnici su dužni da ih odmah uklone, a mjesto na kome je bila postavljena dovedu u prvobitno stanje ili da podnesu zahtjev za produženja odobrenja 15 (petnaest) dana prije isteka.

(2) Ako vlasnik tende ne postupi u skladu sa odredbama iz prethodnog stave, nadležna općinska služba će zatražiti pokretanje inspekcijskog nadzora od strane institucije (urbanističko-građevinske inspekcije) za uklanjanje iste i dovođenje prostora u prvobitno stanje, a o trošku vlasnika tende.

**VI KLIMA UREĐAJI**

**Član 30.**

**(Klima uređaji)**

(1) Klima uređaji mogu se postaviti konzolno, na fasadu objekta, pod uslovom da ne narušavaju izgled fasade i ne ugrožavaju stanovanje ili rad u susjednim prostorima. Njihovo postavljanje je potrebno izvesti unutar balkona, lođa ili na druge diskretne lokacije koje nisu vidljive sa ulice. Postavljanje klima uređaja na objektima u slučajevima da nisu ispunjeni uslovi iz prethodnog stave izvesti na način da su sve centralne jedinice na svim etažama raspoređene jednoobrazno i po vertikalnoj i po horizontalnoj osovini ( sa jednakim razmacima).

(2) Klima uređaji postavljeni na fasadi objekta moraju biti ugrađeni na način da se kondenzat ne ispušta na fasadu objekta ili javnu površinu već da se odgovarajućim odvodnim vodilicama dovede do oborinskog sabirnika ili sličnog recipijenta.

(3) Uz zahtjev za izdavanje odobrenja prilaže se:

a) Dokaz o vlasništvu predmetnog poslovnog ili stambenog prostora ili akt iz kojeg je vidljiv osnov korištenja prostora;

b) Prospekt sa atestom;

c) Elektroenergetska saglasnost za priključenje na električnu energiju, ukoliko se radi o zasebnom izvoru napajanja ili račune o plaćanju električne energije za posljednja 3 (tri) mjeseca ukoliko se radi o postojećem izvoru napajanja el.nergijom. i saglasnost za mjere zaštite od požara i eksplozije;

d) Rješenje ili akt o registraciji firme koja vrši postavljanje i održavanje;

e) Glavni projekat sa kompletnom konstrukcijom, ovjerenim statičkim proračunom sigurnosti i detaljnim tehničkim opisom;

f) Saglasnost etažnih vlasnika u formi odluke etažnih vlasnika donesena na skupu etažnih vlasnika, a u skladu sa odredbama Zakona o održavanju zajedničkih dijelova zgrade.

g) Fotografija i situacija okolnog prostora sa ucrtanom lokacijom za postavljanje klima uređaja;

h) Za objekte drugih namjena koje ne uključuju stanovanje, potrebna je saglasnost vlasnika

objekta;

(4) Služba za urbanizam shodno dokumentaciji iz stava (3) ovog člana, u skladu sa prostornim mogućnostima, izdaje odobrenje sa neograničenim rokom važenja.

(5) Služba može zahtjevati i druge priloge.

**VII - KABLOVSKI SISTEMI, SATELITSKE ANTENE I SLIČNI SADRŽAJI**

**Član 31.**

**(Izgradnja kablovskih sistema, satelitskih antena i sličnih sadržaja)**

(1) Odobravanje izgradnje kablovskog sistema, satelitskih antena, baznih stanica i sličnih sadržaja vršit će Služba za urbanizam kroz postupak izdavanja urbanističke saglasnosti, odobrenja za gradnju i odobrenja za upotrebu, a u skladu sa odredbama Zakona o prostornom uređenju Kantona Sarajevo.

(2) Uz zahtjev za izdavanje navedenih rješenja prilaže se dokumentacija predviđena odredbama pomenutog zakona, kao i sljedeća dokumentacija:

a) Odgovarajući pravni akt koji sadrži osnov za korištenje građevine ili fasade;

b) Kopiju katastarskog plana i zemljišno-knjižni izvadak;

c) Idejni projekat, koji sadrži tehnički opis i prikaz okolnog prostora sa ucrtanim mjestom satelitskih i drugih kablovskih uređaja, statički proračun sigurnosti ovjeren od strane ovlaštenog lica;

d) Saglasnost etažnih vlasnika u formi odluke etažnih vlasnika donesena na skupu, a u skladu sa odredbama Zakona o održavanju zajedničkih dijelova zgrade;

e) Za objekte drugih namjena koji ne uključuju stanovanje, potrebna je saglasnost vlasnika

objekta;

(3) Rješenjem o urbanističkoj saglasnosti i odobrenju za građenje nametnut će se obaveza investitoru da prije tehničkog pregleda objekta - opreme, instalacija , izvrši procjenu stvarnih nivoa elektromagnetnog zračenja i s tim u vezi od Regulatorne agencije za komunikacije “RAK”, pribavi potrebne saglasnosti i dozvole za stavljanje opreme u pogon;

(4) Postavljanje satelitskih i drugih kablovskih uređaja nije dozvoljeno na uličnim sagledivim fasadama;

(5) Služba za urbanizam shodno dokumentaciji iz stav (2) i stav (3), u skladu sa prostornim mogućnostima, izdaje odobrenje za postavljanje satelitskih i drugih kablovskih uređaja na period od jedne godine uz mogućnost produženja istog.

(6) Zahtjev za produženje izdavanja odobrenja za postavljanje satelitskih i drugih kablovskih uređaja podnosi se najkasnije 15 (petnaest) dana prije isteka roka odobrenja.

**VIII. BANKOMATI I DRUGI UREĐAJi ZA AUTOMATSKU OBRADU PODATAKA**

**Član 32.**

(1) Bankomat je elektronički samoposlužni uređaj za uplate i isplate novca sa bankovnog računa, ugrađen na fasade objekta a sve s ciljem da bi se izbjegle gužve u bankama.

(2) Postavljanje svih drugih uređaja koji putem automatske obrade podataka naplaćuju usluge gotovinom, karticama za naplatu ili posredstvom telekom operatera (kafemati, parkomati i slično).

**Član 33.**

**(Odobrenje za postavljanje bankomata i drugih uređaja za automatsku obradu podataka)**

 (1) Odobravanje izgradnje bankomata vršit će Služba za urbanizam kroz postupak izdavanja urbanističke saglasnosti, odobrenja za gradnju i odobrenja za upotrebu, a u skladu sa odredbama Zakona o prostornom uređenju Kantona Sarajevo.

(2) Uz zahtjev za izdavanje navedenih rješenja prilaže se dokumentacija predviđena odredbama pomenutog zakona, kao i sljedeća dokumentacija:

a) Odgovarajući pravni akt koji sadrži osnov za korištenje građevine ili fasade;

b) Kopiju katastarskog plana i zemljišno knjižni izvadak;

c) Idejni projekat, koji sadrži tehnički opis i prikaz okolnog prostora sa ucrtanim mjestom bankomata;

d) Statički proračun sigurnosti ovjeren od strane ovlaštenog lica;

e) Saglasnost za priključenje za električnu energiju ili račune o plaćanju električnr energije u posljednja 3 (tri) mjeseca i saglasnost za mjere zaštite od požara i eksplozije;

(3) Služba za urbanizam shodno dokumentaciji iz stave (2) ovog člana, u skladu sa prostornim mogućnostima, izdaje odobrenje za postavljanje bankomata ili drugih uređaja na period od jedne godine, uz mogućnost produženja istog.

(4) Zahtjev za produženje odobrenja za postavljanje bankomata podnosi se najkasnije 15 (petnaest) dana prije isteka odobrenja za postavljanje bankomata ili drugih uređaja.

**VIII - VISINA NAKNADE I NAČIN PLAĆANJA**

**Član 34.
(Naknade)**

(1) Za izvođenje radova iz člana 1. ove odluke, vlasnik odnosno investitor dužan je platiti odgovarajuću naknadu Općini Hadžići, a dokaz o plaćenoj naknadi prilaže se prilikom preuzimanja rješenja kojim se odobrava postavljanje datih sadržaja i to kako slijedi:

a) Za postavljanje reklama:

- Naknada za fizička lica za postavljanje svijetleće reklame iznosi 40 KM/m2 mjesečno bez PDV-a, a za nesvjetleće reklame 25 KM/m2 bez PDV-a mjesečno.

- Naknada za pravna lica za postavljanje svijetlećih reklama iznosi 110 KM/m2 bez PDV-a mjesečno, a za nesvjetleće reklame iznosi 90,0 KM/m2 bez PDV-a mjesečno.

b) Za postavljanje reklamnih panoa:

- Naknada za fizička lica za postavljanje svijetlećih reklamnih panoa iznosi 70,00 KM/m2 mjesečno bez PDV-a, a za nesvjetleće 40,00 KM/m2 bez PDV-a mjesečno.

-Naknada za pravna lica za postavljanje svijetlećih reklamnih panoa iznosi 140,0 KM/m2 bez PDV-a mjesečno, a za nesvjetleće iznosi 110,0 KM/m2 bez PDV-a mjesečno.

c) Za postavljanje vitrina:

- 80,0 KM/m2 svjetleća bez PDV-a.

- 60,0 KM/m2 nesvjetleća bez PDV-a.

d) Za postavljanje i isticanje displeja:

- 500 KM mjesečno bez PDV-a za displeje površine do 12,00 m2.

- 600 KM mjesečno bez PDV za displeje površine preko 12,00 m2.

e) Utvrđuje se naknada za postavljanje satelitskih i drugih kablovskih uređaja u iznosu od 100 KM mjesečno bez PDV-a samo za pravna lica, koja ostvaruju prihode koristeći iste.

f) Utvrđuje se naknada za postavljanje transparenata u iznosu od 15,00 KM po danu bez PDV-a. Odobrenje transparenata može se odobriti iznimno i bez naknade za održavanje manifestacija značajnog kulturnog, vjerskog, sportskog, humanitarnog karaktera u trajanju do 10 dana uz obavezno dostavljanje dokumentacije kojom se potvrđuje karakter manifestacije. O svemu navedenom odlučuje Općinski načelnik.

g) Utvrđuje se naknada za postavljanje reklamnih murala u iznosu od 60 KM/m2 mjesečno bez PDV – a.

Za murale koji su umjetničko djelo i ne sadrže reklamne poruke ne naplaćuje se naknada.

h) Utvrđuje se naknada za fasadne nosače sa reklamnim zastavama u iznosu 25,00 KM mjesečno bez PDV-a.

i) Utvrđuje se naknada za postavljanje fasadnih tendi u iznosu 2 KM/m2 horizontalne projekcije, mjesečno bez PDV-a.

j) Za postavljanje jednog klima uređaja naplaćuje se jednokratno naknada bez daljnjih obaveza plaćanja u iznosu od 50,00 KM bez PDV-a

k) Utvrđuje se naknada za postavljanje bankomata u iznosu od 250,0 KM mjesečno bez PDV-a.

Utvrđene naknade plaćaju se unaprijed, za odobreni period, prilikom preuzimanja rješenja. Rješenje kojim se utvrđuje naknada donosi općinski načelnik.

Prikupljena naknada pripada u cjelosti Općini Hadžići i namjenski će se koristiti za obnovu fasada i utopljavanje zgrada.

**IX - RJEŠAVANJE U DRUGOM STEPENU**

**Član 35.**

Protiv upravnih akata općinskog načelnika donesenih na osnovu ove Odluke u drugom stepenu rješava Drugostepeni organ za žalbe.

**X - NADZOR**

**Član 36.**

Nadzor nad provođenjem odredaba ove Odluke vrše komunalna i urbanističko-građevinska inspekcija, svako u okviru svoje nadležnosti.

**XI - KAZNENE ODREDBE**

**Član 37.**

(1) Novčanom kaznom kazniće se fizičko lice ili imalac radnje od 500 do 1.000 KM, a pravna lica kazniće se novčanom kaznom od 2.000 do 4.000 KM ako:

a) Bez odobrenja ili protivno odobrenju nadležnog organa istakne oznaku firmi, reklamu, reklamni pano, postavi reklamnu vitrinu, oglas (transparent, plakat i slično), fasadni nosač za zastave, zastavu, fasadnu tendu, klima uređaj, satelitsku antenu, kablovski sistem, displej, bankomat, uredi fasadu izradom murala;

b) Prilikom reklamiranja ističe proizvode i usluge čije reklamiranje je zakonom zabranjeno;

c) Sve sadržaje navedene ovom Odlukom ne ukloni ili ne dovede u prvobitno ili tehnički ispravno stanje;

d) ako ne izvrši rješenje nadležnog inspektorata doneseno u vršenju inspekcijskog nadzora nad provođenjem odredaba ove Odluke.

**XII - PRELAZNE I ZAVRŠNE ODREDBE**

**Član 38.**

**(Započeti postupci)**

(1) Postupci koji do dana stupanja na snagu ove Odluke nisu pravomoćno okončani završit će se po odredbama Odluke o uvjetima i načinu postavljanja i održavanja firmi, reklama, reklamnih panoa, reklamnih vitrina, murala, tendi, klima uređaja, satelitskih antena, kablovskih sistema, displeja, transparenata, zastava na građevinama i fasadama na području općineHadžići (“Službene novine Kantona Sarajevo”, broj 12/06 – Prečišćeni tekst) stupanjem na snagu ove Odluke ostaju na snazi do isteka roka određenog u Rješenju.

**Član 39.**

**(Prestanak važenja Odluke)**

Stupanjem na snagu ove Odluke prestaje primjena Odluke o uvjetima i načinu postavljanja i održavanja firmi, reklama, reklamnih panoa, reklamnih vitrina, murala, tendi, klima uređaja, satelitskih antena, kablovskih sistema, displeja, transparenata, zastava na građevinama i fasadama na području općineHadžići (“Službene novine Kantona Sarajevo”, broj 12/06 – Prečišćeni tekst).

**Član 40.**

**(Stupanje na snagu)**

Ova odluka stupa na snagu osmog dana od dana objavljivanja u “Službenim novinama Kantona Sarajevo”.

**Član 41.**

**(Elaborat)**

Sastavni dio ove Odluke čini Elaborat o postavljanju fasadnih reklamnih panoa, displeja, reklamnih vitrina i murala na građevinama i fasadama stambenih, stambeno poslovnih i poslovnih objekata na području Općine kojim se definišu mjesta i dimenzije postavljanja sadržaja.

Broj: \_\_\_\_\_\_\_\_\_\_/24. Predsjedavajući

Hadžići, \_\_\_\_\_\_\_\_ godine Općinskog vijeća Hadžići

 Dženan Rizvo

**O b r a z l o ž e n j e**

**Pravni osnov**

Pravni osnov za donošenje ove odluke sadržan je u odredbama člana 84. stav (3) Zakona o prostornom uređenju Kantona Sarajevo (“Službene novine Kantona Sarajevo”, broj 24/17 i 1/18), te odredbama člana 14. i 24. Statuta Općine Hadžići ("Službene novine Kantona Sarajevo", broj 15/09, 17/12, 10/13, 14/13-Ispravka, 11/18 i 1/20).

Članom 84. stav 3 Zakona o prostornom uređenju Kantona Sarajevo je propisano da posebnim propisom općina utvrđuje uvjete i način za postavljanje na fasadama građevina: reklama, vitrina, oglasa ili izrade murala , ograda za gradilišta,postavljanje klima uređaja, satelitskih antena, kablovskih sistema i slično.

Odredbe članova 14. i 24. Statuta Općine Hadžići utvrđuju nadležnost općine za utvrđivanje i provođenje politike uređenja prostora i zaštite čovjekove okoline, nadležnost općinskog vijeća za donošenje odluka, drugih propisa i općih akata.

**Razlozi**

Razlozi donošenja odluke proizilaze iz člana 84. stav 3 Zakona o prostornom uređenju Kantona Sarajevo, te praktične potrebe utvrđivanja osnovnih pravnih i tehničkih uslova koje je potrebno kako bi se moglo postupati po zahtjevima građana za postavljanje određenih sadržaja na fasade zgrada. Sastavni dio Odluke je Elaborat o postavljanju fasadnih reklamnih panoa, displeja, reklamnih vitrina i murala na građevinama i fasadama stambenih, stambeno poslovnih i poslovnih objekata na području Općine kojim se definišu mjesta i dimenzije postavljanja sadržaja.